Αλλαγές που αφορούν το άτμισμα στην Αυστραλία από την 1η Οκτωβρίου 2024

Πληροφορίες για άτομα που ατμίζουν

Οι νόμοι για το άτμισμα στην Αυστραλία έχουν αλλάξει για να προστατεύσουν την κοινότητά μας από τις βλάβες του ατμίσματος και της εξάρτησης από τη νικοτίνη.

**Κύρια σημεία:**

* Οι ατμιστήρες και τα ατμιστικά προϊόντα, ανεξάρτητα από το αν περιέχουν νικοτίνη ή όχι, μπορούν να πωλούνται μόνο από φαρμακεία. Όσες επιχειρήσεις, εκτός φαρμακείων, διαθέτουν για λιανική πώληση οποιοδήποτε είδος ατμιστήρα το κάνουν παράνομα.
* Από την 1η Οκτωβρίου 2024, τα άτομα ηλικίας 18 ετών και άνω μπορούν να αγοράζουν ατμιστήρες με συγκέντρωση νικοτίνης 20 mg/mL ή λιγότερο από ένα συμμετέχον φαρμακείο χωρίς ιατρική συνταγή, όπου το επιτρέπουν οι νόμοι της πολιτείας και επικράτειας, αλλά πρέπει να μιλήσουν με τον φαρμακοποιό πριν τους αγοράσουν.
* Άτομα κάτω των 18 ετών χρειάζονται ιατρική συνταγή για να αγοράσουν ατμιστήρες, όπου το επιτρέπουν οι νόμοι της πολιτείας και επικράτειας, για να εξασφαλίζεται ότι λαμβάνουν τις κατάλληλες ιατρικές συμβουλές και επίβλεψη.
* Υπάρχουν πολλά εργαλεία και υποστήριξη για να σας βοηθήσουν να σταματήσετε το άτμισμα μια για πάντα.

Οι ατμιστήρες μπορούν να πωλούνται μόνο από φαρμακεία

Όλοι οι ατμιστήρες και τα ατμιστικά προϊόντα πρέπει να πωλούνται από φαρμακείο με σκοπό να βοηθούν τους ανθρώπους να σταματήσουν το κάπνισμα ή να διαχειρίζονται την εξάρτησή τους από τη νικοτίνη. Δεν μπορείτε να αγοράσετε ατμιστήρες μίας χρήσης από φαρμακείο.

Είναι παράνομο για οποιονδήποτε άλλο λιανοπωλητή—συμπεριλαμβανομένων των καπνοπωλείων, των καταστημάτων ατμίσματος και των παντοπωλείων (convenience stores)—να πωλούν οποιουδήποτε είδους ατμιστήρα ή ατμιστικό προϊόν.

Αγοράζοντας ατμιστήρες νικοτίνης με ιατρική συνταγή

Τα άτομα κάτω των 18 ετών χρειάζονται ιατρική συνταγή από γιατρό ή νοσηλευτή για να αγοράσουν ατμιστήρες, όπου το επιτρέπουν οι νόμοι της πολιτείας και επικράτειας, για να εξασφαλίζεται ότι λαμβάνουν τις κατάλληλες ιατρικές συμβουλές και επίβλεψη.

Αυτό τους δίνει μια ευκαιρία να συζητήσουν το άτμισμά τους με έναν επαγγελματία υγείας και να λάβουν τις καλύτερες πληροφορίες σχετικά με τις βλάβες που προκαλεί στην υγεία και τις επιλογές διακοπής του ατμίσματος.

Παρακαλείστε να ελέγξετε τους νόμους στην πολιτεία ή την επικράτειά σας σχετικά με τη συνταγογράφηση και την προμήθεια ατμιστήρων και ατμιστικών προϊόντων σε άτομα ηλικίας κάτω των 18 ετών.

Τα άτομα που χρειάζονται ατμιστήρες με συγκέντρωση νικοτίνης υψηλότερη από 20 mg/mL θα χρειάζονται συνταγή, ανεξάρτητα από την ηλικία τους.

Αγοράζοντας ατμιστήρες νικοτίνης χωρίς ιατρική συνταγή

Από την 1η Οκτωβρίου 2024, τα άτομα 18 ετών και άνω μπορούν να αγοράζουν ατμιστήρες με συγκέντρωση νικοτίνης 20 mg/mL ή λιγότερο από συμμετέχοντα φαρμακεία χωρίς ιατρική συνταγή, όπου το επιτρέπουν οι νόμοι της πολιτείας και επικράτειας, αλλά πρέπει να μιλήσουν με τον φαρμακοποιό πριν τους αγοράσουν.

Πρέπει να συζητήσετε το προϊόν και τη δοσολογία, άλλες επιλογές για να σταματήσετε το κάπνισμα ή/και να διαχειρίζεστε την εξάρτηση από τη νικοτίνη, να παράσχετε ταυτότητα (για λόγους απόδειξης ηλικίας μόνο) και μπορείτε να αγοράσετε προμήθειες μόνο για έναν μήνα κατά τη διάρκεια ενός μηνός.

Άλλες αλλαγές στους ατμιστήρες

Οι γεύσεις περιορίζονται στη μέντα, τη μενθόλη και τον καπνό, και οι ατμιστήρες θα έχουν απλή φαρμακευτική συσκευασία.

Όλοι οι ατμιστήρες που πωλούνται σε φαρμακεία είναι υποχρεωτικό να πληρούν συγκεκριμένα πρότυπα και πρέπει να κοινοποιούνται στην Υπηρεσία Θεραπευτικών Αγαθών ως προς το ότι πληρούν αυτά τα πρότυπα. Ωστόσο, εξακολουθούν να μην αποτελούν θεραπεία «πρώτης γραμμής» για τη διακοπή του καπνίσματος, καθώς υπάρχουν περιορισμένα στοιχεία σχετικά με την αποτελεσματικότητα και την ασφάλειά τους.

Κυρώσεις σύμφωνα με τη νομοθεσία

Οι αλλαγές στους νόμους για το άτμισμα στην Αυστραλία επικεντρώνονται στην προστασία των ανθρώπων από τις βλάβες του ατμίσματος και της εξάρτησης από τη νικοτίνη.

Ο νόμος θέτει στο στόχαστρο την εμπορική και εγκληματική προμήθεια ατμιστήρων. Τα άτομα, συμπεριλαμβανομένων των νέων κάτω των 18 ετών, που έχουν μια μικρή ποσότητα ατμιστήρων/ατμιστικών προϊόντων για προσωπική χρήση δεν θα βρίσκονται στο στόχαστρο σύμφωνα με τις νομοθετικές αλλαγές.

**Βοήθεια για διακοπή του καπνίσματος**

Αν αναρωτιέστε εάν οι ατμιστήρες μπορούν να σας βοηθήσουν να κόψετε το κάπνισμα, το πρώτο βήμα είναι να μιλήσετε με τον γιατρό σας. Υπάρχουν πολλά διαθέσιμα προϊόντα που είναι γνωστό ότι είναι ασφαλή και αποτελεσματικά.

**Εργαλεία και υποστήριξη για να σταματήσετε το άτμισμα:**

* Τηλεφωνήστε στην Quitline στο 13 7848. Εάν χρειάζεστε γλωσσική υποστήριξη, η Quitline θα σας συνδέσει με διερμηνέα μέσω της TIS National.
* Κατεβάστε την εφαρμογή [My QuitBuddy app](https://www.health.gov.au/resources/apps-and-tools/my-quitbuddy-app).
* Επισκεφθείτε το [quit.org.au](https://www.quit.org.au/).

 **Περισσότερες πληροφορίες**

Μάθετε περισσότερα σχετικά με τις αλλαγές στο άτμισμα στην Αυστραλία στον κόμβο ατμίσματος [Vaping Hub](https://www.tga.gov.au/products/unapproved-therapeutic-goods/vaping-hub/vapes-information-patients) της Υπηρεσίας Θεραπευτικών Αγαθών.

Οι ατμιστήρες κάνναβης υπόκεινται σε ξεχωριστούς αυστηρούς κανονισμούς. Περισσότερες πληροφορίες διατίθενται στον [κόμβο ιατρικής κάνναβης](https://www.tga.gov.au/products/unapproved-therapeutic-goods/medicinal-cannabis-hub) της Υπηρεσίας Θεραπευτικών Αγαθών.